Spoštovana mag. Katarina Štrukelj in drugi predstavniki Urada,

Sem socialna antropologinja, raziskovalka na Inštitutu za novejšo zgodovino in vam pišem zaradi včerajšnjega simpozija (Spodbujanje integracije migrantk/migrantov v družbo), ki ga je organiziral Mirovni Inštitut.

Predstavnika vašega urada sta se dogodka udeležila, kar je dalo simpoziju več perspektivni uvid v problematiko integracije in dostopa migrantov do trga dela (kar za Ministrstvo za delo ni mogoče reči, saj jih sploh ni bilo). Kar se mi je zdelo zelo dobro. Sem pa z velikim razočaranjem in zaskrbljenostjo opazila, da predstavnikov urada ni bilo v popoldanskem delu, ko so svoje osebne izkušnje pri dostopu do trga dela in integraciji v skupnost z nami delili migranti. Sicer sem navajena (na žalost), da ljudje pridejo na simpozije odpredavati svoje in jih pogosto ne zanima slišati druga mnenja, poglede in izkušnje (takšna je pogosta praksa uradnikov različnih ministrstev in v akademskih krogih). A vendar je vaša vloga pri tako perečih težavah in stiskah ključna. Migranti so bili zelo razburjeni. Niso mogli verjeti, da je to mogoče. Nobenega od predavateljev dopoldanskega dela (tisti, ki ste govorili predvsem o sistemskem delovanju na področju integracije v skupnost in na trg dela) ni bilo tam, da bi jih slišal. Komu so torej pripovedovali svoje zelo osebne izkušnje? Na koga naslovili svoje stiske? To vprašanje (zakaj vas ni tam?) je bilo javno naslovljeno tako iz njihovega strani kot tudi z moje. Zato vam pišem.

Njihove pripovedi so me globoko pretresle. Opozorile so na pereč problem pri njihovi integraciji v skupnost, na številna izkoriščanja, na njihove vsakdanje stiske, probleme, s katerimi se soočajo in spopadajo večinoma sami ali s pomočjo prijateljev in aktivistov (celo mladoletna oseba bi pristala na cesti, če ga v svoj dom ne bi sprejel eden od drugih migrantov!). Dejansko iz njihovih zgodb obstoja Urada za integracijo migrantov ni bilo zaznati. Lahko je šlo za določen izbor ljudi, ki imajo tako tragične izkušnje v Sloveniji (srčno upam, ker so zgodbe močno pretresle tudi druge poslušalce, ki so v Slovenijo šele pred kratkim prišli) in vi dejansko veliko delate na terenu. A četudi je gre za manjšino (kar sicer po mojem poznavanju problematike dvomim), je vprašanje treba vzeti resno in odgovorno. In pokazati (tudi ljudem osebno), da vas vprašanje zanima (pa četudi zgolj po službeni dolžnosti). Drugače se pojavi vprašanje, zakaj ste tu?

Njihove izkušnje so bile v popolni disonanci z vašo predstavitvijo. Zelo me skrbi vaš odnos do teh vprašanj. Že po uradni dolžnosti bi vas morale njihove izkušnje zanimati. Kot antropologinja se dobra zavedam, da v praksi stvari ne funkcionirajo vedno tako, kot bi morale oz. so zastavljene. Šele v praksi se pokaže, kaj bi bilo dobro izboljšati v prihodnje. Zato antropologi raziskujemo življenjske izkušnje (tudi migrantov), da opozarjamo na (ne)življenjskost sistema, na pomanjkljivosti, ki bi jih lahko v prihodnosti rešili. Vaša vloga je v prihodnje ključna. Za življenja ljudi gre. Problemov je veliko. Izkušnje migrantov opozarjajo, kako bi bilo treba delovati v prihodnje, kje bi bilo treba sistem izboljšati.

Zaupam v vašo dobro namero, ampak takšne nezainteresiranosti z vaše strani res ne morem razumeti (niti sprejeti) niti po človeški plati.

V pričakovanju vašega odziva vas pozdravljam, dr. Nina Vodopivec